Solen skinner over Ole Holmsgård og det barometer, der indikerer, hvor mange penge der er indsamlet til at få byens lokale købmandsforretning tilbage. Hans hoved når cirka til beløbet 400.000 kroner, når han står ved siden af barometeret, men for at se det beløb, man nu har indsamlet, må han kigge længere opad. Hele 850.000 kroner har gruppen af beboere nemlig samlet sammen – grænsen for, at de kunne købe forretningen tilbage var 750.000 kroner. Derfor stråler Ole Holmsgård af glæde. -	Det er ikke kun solen, der skinner. Vi skinner også som en sol, fordi vi er nået op på det beløb, hvor vi er i stand til at afgive et købstilbud på vores købmandsforretning, fortæller han stolt. Tilbage i marts lukkede den lokale købmand på grund af personlige årsager. Det ville, ifølge Ole Holmsgård, få store konsekvenser, hvis ikke der blev gjort noget. -	Uden en daglivarebutik, så er vores by død og i forfald, fortæller han. De dystre udsigter er dog sparket til hjørne, for med en fantastisk opbakning er der på bare 14 dage indsamlet 850.000 kroner. Nu kan arbejdet med at forskønne bygningen og gøre den klar til at være købmandsforretning igen gå i gang, lige så snart de juridiske teknikaliteter falder på plads. Tror på den rigtige købmand Ole Holmsgård fortæller, at byens kommende købmand, som ikke er fundet endnu, vil komme til at opleve hele byens opbakning. Dety bliver nødvendigt, for han er godt klar over, at det kan være en stor opgave, at starte op som købmand i en lille by som Halvrimmen. -	Dagrofa, som har været med inde over, har fortalt os, at en kommende købmand skal bruge i omegnen af en million kroner på varelager, fortæller Ole Holmsgård. Der har dog allerede været interesse for at blive byens nye købmand, og derfor tror Ole Holmsgård fuldt og fast på, at den rigtige vil vise sig, så byen igen får en købmandsforretning. -	Optimisterne tror på, at vi igen har en købmand den 1. november – og det hold er jeg med på, smiler han til slut.

Opsummering:
Ole Holmsgård er formand for en gruppe af beboere i Halvrimmen, som kæmper for igen at få en købmandsforretning i byen – det ser ud til at lykkes.